Document ID: 32013R1214

REGULAMENTUL DE PUNERE ÎN APLICARE (UE) NR. 1214/2013 AL COMISIEI
din 28 noiembrie 2013
de înregistrare a unei denumiri în Registrul denumirilor de origine protejate și al indicațiilor geografice protejate [Saint-Marcellin (IGP)]
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (UE) nr. 1151/2012 al Parlamentului European și al Consiliului din 21 noiembrie 2012 privind sistemele din domeniul calității produselor agricole și alimentare (1), în special articolul 15 alineatul (1) și articolul 52 alineatul (2),
întrucât:
(1)
Regulamentul (UE) nr. 1151/2012 a intrat în vigoare la 3 ianuarie 2013. Acesta a abrogat și a înlocuit Regulamentul (CE) nr. 510/2006 al Consiliului din 20 martie 2006 privind protecția indicațiilor geografice și a denumirilor de origine ale produselor agricole și alimentare (2).
(2)
În conformitate cu articolul 6 alineatul (2) din Regulamentul (CE) nr. 510/2006, cererea de înregistrare a denumirii „Saint-Marcellin” depusă de Franța a fost publicată în Jurnalul Oficial al Uniunii Europene (3).
(3)
Deoarece Comisiei nu i s-a comunicat nicio declarație de opoziție în conformitate cu articolul 7 din Regulamentul (CE) nr. 510/2006, această denumire trebuie, prin urmare, înregistrată.
(4)
Prin scrisoarea primită la 12 noiembrie 2010, autoritățile franceze au înștiințat Comisia că întreprinderea VALCREST, stabilită pe teritoriul lor, în afara zonei geografice vizate, comercializase în mod legal produsul care beneficiază de denumirea comercială „Saint-Marcellin” folosind încontinuu această denumire de peste cinci ani și că acest aspect fusese abordat în cadrul procedurii naționale de opoziție. Întreprinderea menționată îndeplinea, deci, condițiile prevăzute la articolul 13 alineatul (3) al doilea paragraf din Regulamentul (CE) nr. 510/2006 pentru a beneficia de o perioadă de tranziție în ceea ce privește utilizarea legală a denumirii comerciale după înregistrarea acesteia.
(5)
Condițiile stabilite la articolul 13 alineatul (3) al doilea paragraf din Regulamentul (CE) nr. 510/2006 au fost preluate de articolul 15 alineatul (1) din Regulamentul (UE) nr. 1151/2012.
(6)
Dat fiind că întreprinderea VALCREST îndeplinește condițiile prevăzute la articolul 15 alineatul (1) din Regulamentul (UE) nr. 1151/2012, ar trebui să i se acorde o perioadă de tranziție de cinci ani pentru a i se permite utilizarea denumirii „Saint-Marcellin”.
(7)
Măsurile prevăzute în prezentul regulament sunt conforme cu avizul Comitetului pentru politica în domeniul calității produselor agricole,
ADOPTĂ PREZENTUL REGULAMENT:
Articolul 1
Se înregistrează denumirea care figurează în anexa la prezentul regulament.
Articolul 2
Întreprinderea VALCREST este autorizată să continue utilizarea denumirii înregistrate „Saint-Marcellin” (IGP) pe parcursul unei perioadei de tranziție de cinci ani de la intrarea în vigoare a prezentului regulament.
Articolul 3
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 28 noiembrie 2013.

Labels: 3
18
17